RESOLUCIÓN do 13 de novembro de 2006 pola que se convocan unhas xornadas de simulacións de emerxencias para bombeiros da Eurorrexión Galicia-Norte de Portugal.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 22/11/2006

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2006, e conforme as funcións atribuídas pola Lei 1/2005, do 4 de xaneiro, de creación do Centro de Estados Xudiciais e Seguridade Pública de Galicia, en colaboración co proxecto Cofroem (Fomento e Optimización dos Recursos Materiais e de Formación dos Servizos de Emerxencias e de Salvamento), e tamén en colaboración coa Escola Nacional de Bombeiros de Portugal, anúnciase a convocatoria dunhas xornadas de simulación de emerxencias para bombeiros da Eurorrexión Galicia-Norte de Portugal, que deberán desenvolverse conforme as seguintes bases:
Primeira.-Obxectivos.
-Estas xornadas enmárcanse nun proxecto formativo dinámico, que dá continuidade práctica e loxística ao curso que con anterioridade se desenvolveu para xefes e mandos dos corpos de bombeiros.
-Trátase, polo tanto, de implementar un caso práctico, co emprego de medios técnicos e recursos humanos de ambos os lados da fronteira, que permita contrastar a calidade das decisións do mando e da racionalización de recursos.
-Unha vez rematadas, as decisións adoptadas no transcurso da simulación, así como as ordes impartidas e os medios e tempo empregados, someteranse a unha discusión entre todos os xefes e mandos participantes, de modo que sirva como indicador da eficiencia para un suposto real.
Segunda.-Destinatarios.
-Xefes, responsables e persoal dos parques de bombeiros participantes no proxecto Cofroem, tanto de Galicia como de Portugal.
Terceira.-Desenvolvemento.
1. Prazas: sen límite.
2. Duración e datas: as xornadas terán unha duración de 12 horas lectivas e desenvolverase durante os días 9 e 10 de decembro.
3. Horario: das 10.00 ás 14.00 horas e das 16.00 ás 19.00 horas o día 9 e o día 10 das 9.00 ás 14.00 horas.
4. Lugar: efectuaranse os exercicios de simulacións de accidentes en lugares próximos á zona fronteiriza da comarca do Támega. A inauguración e a posterior discusión, avaliación dos casos prácticos, e o peche das xornadas será nun lugar que se dará a coñecer oportunamente.
Cuarta.-Solicitudes e prazo de inscrición.
1. A inscrición dos participantes é gratuíta.
2. Cada xefe remitirá a este centro un escrito xunto coas solicitudes debidamente cubertas.
3. O prazo para a presentación de instancias rematará o día 4 de decembro de 2006.
4. As instancias deberán ser tramitadas directamente polo máximo responsable de persoal, incorporando nelas os datos dos solicitantes.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia: avenida da Cultura, s/n, 36680 A Estrada, ou directamente ao fax nº 986 59 09 88; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Relación de admitidos.
En principio todos os solicitantes resultarían admitidos. Noutro caso, a relación de participantes admitidos para a realización das xornadas exporase no taboleiro de anuncios do Centro de Estudos Xudiciais e Seguridade Pública de Galicia o día 5 de decembro, sen prexuízo da oportuna notificación aos responsables de persoal dos corpos de bombeiros dos seleccionados, con antelación suficiente á realización das xornadas. Tamén poden coñecela chamando aos teléfonos 986 59 02 41/42/43/44 ou consultando a páxina web
http://cexesga.xunta.es.
Sexta.-Asistencia.
É obrigatoria a asistencia e puntualidade en todas as actividades das xornadas. A falta de asistencia, mesmo cando sexa xustificada, en máis dun 10% das horas lectivas programadas determinará a cualificación de non apto.
Sétima.-Certificado de asistencia.
Ao remate das xornadas entregaráselles un certificado de asistencia a aquelas persoas que acrediten a súa participación continuada nelas. Este certificado estará expedido polo Centro de Estudos Xudiciais e Seguridade Pública de Galicia e pola Escola Nacional de Bombeiros de Portugal.
Oitava.-Financiamento.
Estas xornadas de formación forman parte do proxecto Fomento e optimización de recursos materiais e de formación dos servizos de emerxencia e de salvamento Cofroem/SPI.E42/02, contando para estes efectos co cofinanciamento europeo de fondos Feder, no marco do programa Interreg IIIA.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento das xornadas para adaptalas ás necesidades da Administración e ás continxencias que poidan xurdir.
A Estrada, 13 de novembro de 2006.
Carlos Suárez-Mira Rodríguez
Director xeral do Centro de Estudos Xudiciais e
Seguridade Pública de Galicia